คลังแจงคนอกหัก5พันพุ่ง12ล้านคน
คลังเร่งสางแจก5พัน 27 ล้านคน คนได้แล้ว 3 ล้านคน คนอักหัก 12 ล้านคน และคนถูกขอข้อมูลเพิ่ม 6 ล้านคน
15 เม.ย. 2563

นายประสงค์ พูนธเนศ ปลัดกระทรวงการคลัง เปิดเผยว่า มาตรการจ่ายเงินเยียวยาประชาชนที่ได้รับผลกระทบจากการแพร่ระบาดของไวรัสโควิด-19 (COVID-19) วงเงิน 5,000 บาท (3 เดือน) มีประชาชนที่ลงทะเบียนผ่าน www.เราไม่ทิ้งกัน.com แล้ว กว่า 27 ล้านคน โดยขณะนี้ได้ทยอยจ่ายเงินให้ประชาชนที่ผ่านเกณฑ์แล้ว จำนวนกว่า 3 ล้านคน โดยหลังจากนี้กระทรวงการคลังจะทยอยจ่ายเงินให้กับผู้ที่ผ่านเกณพ์อย่างต่อเนื่องทุกวัน
นอกจากนี้ มีผู้ลงทะเบียน 12 ล้านคน ถูกตัดสิทธิ์ เพราะไม่ผ่านเกณฑ์ ขณะที่ผู้ลงทะเบียนถูกขอข้อมูลเพิ่มเติมกว่า 6 ล้านคน โดยส่งข้อมูลเพิ่มมาแล้ว 1.9 ล้านคน เหลืออีก 4 ล้านคน ที่ยังไม่ส่งข้อมูลเพิ่ม
นายประสงค์ กล่าวว่า คลังจะเร่งประสานเพื่อขอข้อมูลเพิ่มเติมผ่านระบบออนไลน์ต่อไป ส่วนผู้ลงทะเบียนที่อยู่ในต่างจังหวัด จะมีกำนัน ผู้ใหญ่บ้าน พนักงานธนาคารออมสิน ธนาคารเพื่อการเกษตรและสหกรณ์การเกษตร (ธ.ก.ส.) และส่วนราชการที่เกี่ยวข้อง ลงพื้นที่เข้าไปสอบถามข้อมูลเพิ่มเติม และส่งข้อมูลผ่านระบบออนไลน์เข้ามาที่กระทรวงการคลังให้เร่งพิจารณา หากการตรวจสอบข้อมูลถูกต้อง ชัดเจน จะเร่งอนุมัติเงินเยียวยา 5,000 บาทให้ประชาชนที่ผ่านเกณฑ์โดยเร็วที่สุด